賦汪先輩昆仲聽雨軒
作者：姜特立
朝代：宋

paragraphs: 堂堂兩蘇公，秀峙自西蜀。
一朝入京師，聲價喧寥廓。
聯翩取膴仕，鳴鳳在阿閣。
方干赤霄上，忽向青雲落。
黑風吹紫荆，天涯兩飄泊。
始感韋郎詩，對床尋舊約。
篇章屢致意，念此友于樂。
生死竟乖違，歸來已非昨。
汪君胡爲此，一官未渠縛。
兄弟自師友，閉門方苦學。
便作聽雨謀，無乃計已錯。
早榮或有悔，晚達亦不惡。
問學須淵源，文字要追琢。
歲久道自富，時來功不薄。
但學蘇公賢，嘲誚且莫莫。